Stortingets finanskomite

Kars Johansgt 22

0026 OSLO

**Fellesforbundets synspunkt på forslag til statsbudsjett 2018**

Fellesforbundet er glad for at vi ser ei betre utvikling på arbeidsmarknaden der arbeidsløysa går ned og der det endeleg blir litt meir normal vekst i sysselsetjinga. Budsjettet gir ein noko svakare impuls for den samla økonomiske aktivitet, enn budsjetta åra etter det sterke oljeprisfallet. Auken i oljepengebruken er mindre enn før. Dette er ei innretning Fellesforbundet er einig i. Vi ser likevel at utviklinga i sysselsetjing er for svak. Med opplegget for 2018 er det framleis mange som vil gå ledige, eller som vil mangla eit sysselsetjingstiltak. Innanfor eit makroøkonomisk ansvarleg opplegg burde budsjettet hatt ei sterkare innretning på arbeid og opplæring. Det er også nokre sider ved budsjettet som vil medføra at dei økonomiske skilnadane i samfunnet framleis blir større. Det er svært uheldig, og skapar eit dårleg grunnlag for tariffoppgjeret til neste år.

*Arbeid*

Som regjeringa skriv i budsjettet er dei regionale forskjellane i arbeidsløyse framleis store. Derfor er det underleg at regjeringa fasar ut dei ekstraordinære sysselsetjingstiltaka for Sør-Vestlandet. Sjølv om arbeidsløysa i dette området har gått ned, ligg den godt over landsgjennomsnittet og mange er langtidsledige. Vi meiner at det er behov for ekstraordinære tiltak her også for 2018. Vidare meiner vi at det er feil prioritering å redusera nivået på arbeidsmarknadstiltak. I år ligg det an til at vel 17 000 personar i gjennomsnitt vil vera på ordinære sysselsetjingstiltak, medan det i budsjettet er lagt opp til 15 000. Årets nivå bør vidareførast. Det er også behov for fleire tiltaksplassar for personar med nedsett arbeidsevne. Ventetida bør reduserast, og då må talet på tiltaksplassar aukast. Vi ber om at det blir lagt opp til 60 000 plassar i høve til 58 000 som er føreslått i budsjettet. Talet på VTA-plassar bør opp med 300 plassar som ledd i ein meir langsiktig plan for opptrapping av desse plassane.

Regjeringa føreslår å fjerna muligheita ein har i dag til å få berekna dagpengar ut frå gjennomsnittet av løn og annan inntekt for dei tre siste åra. Med forslaget er det berre inntekt siste året som vil gi grunnlag for dagpengar. Grunngjevinga for forslaget er at dagpengar bør målrettast inn mot «dei som har nærare tilknyting til arbeidslivet». Vi synes dette er forunderleg. Personar som har hatt arbeidsinntekt tidlegare år, men som berre delvis har hatt arbeidsinntekt siste året, står ikkje lengre frå arbeidslivet enn dei som for eksempel berre har hatt inntekt siste året. Vi vil illustrera det gjennom eit døme som slett ikkje er uvanleg innanfor Fellesforbundets organisasjonsområde: Ein person har vore i fullt arbeid i 2015 og 2016 med gjennomsnittleg årsinntekt 500 000 kroner. I 2017 arbeider han dei fire første månadane, og så vert han permittert, og går permittert resten av året. I 2018 ser bedrifta at dei ikkje har arbeid til vedkomande og går til oppseiing. Vedkomande vil med forslaget få om lag 52 000 kroner mindre i dagpengar i 2018 ved regjeringa sitt forslag, samanlikna med ei vidareføring av dagens regelverk. Dagpengar utgjer som kjent ein mindre del av lønsgrunnlaget (62,4 prosent). Med den svekkinga i lønsgrunnlaget som regjeringa føreslår, vil dagpengane utgjera ein enno mindre del av seinare års inntekt. Vidare kan vi ikkje sjå at dette forslaget er omtala i høve til verknad på pensjon. Kan denne tilstramminga også medføra at pensjonsgrunnlaget blir tilsvarande redusert? I så fall blir dette ei ytterlegare forringing av vilkåra for arbeidstakarar. Vi ber om at forslaget blir skrota.

Regjeringa følgjer framleis ikkje opp Stortingets vedtak om ikkje å avkorte NAV-ytingar som følgje av mottak av sluttvederlag. Dette er svært skuffande. For mange vil det vera lite igjen av sluttvederlaget når det først er blitt skattlagt, og deretter gir avkorting i trygdeytinga. Vi minner om at dette er vederlag til eldre arbeidstakarar med lang bakgrunn i arbeidslivet.

*Opplæring og utdanning*

Det er bra at fagopplæring og yrkesfag blir styrka ved bl.a. over 600 nye studieplassar ved fagskolane og meir midlar til å vidareføre satsinga på yrkesfag ved å leggja til rette for å rekruttera fleire bedrifter med lærlingar og å styrkja rekrutteringa av lærarar til yrkesfag. Vi meiner likevel at det som er føreslått ikkje er nok. Det burde vore avsett meir midlar til utstyr og materiell ved dei yrkesfaglege linjene i den vidaregåande skulen. Vi er skuffa over at tilskotet til Kompetanse-pluss ordninga er føreslått kutta etter at det er blitt auka dei siste åra. Dette er eit viktig tiltak for mange av dei som treng å styrkja kvalifikasjonane sine for å delta i arbeidslivet. Dette gjeld m.a. språkferdigheiter.

*Næringsutvikling og energi/klima/miljø*

Slik vi har forstått budsjettet er det ein reduksjon i distrikts- og regionalpolitiske verkemiddel med om lag 300 millionar kroner. Dette kjem på toppen av fleire år med reduksjonar. Reduksjonen vil måtta få konsekvensar for næringsutvikling og arbeidsplassar i lokalsamfunn i distrikta. Regjeringa skriv i budsjettet at små arbeidsmarknadsregionar har utfordringar på grunn av mindre breidde i næringsstrukturen m.m. Det er vi einige i og vi synes derfor det er særs uheldig å redusera på desse budsjettpostane.

Reiselivet er ei viktig næring i Norge, og det er viktig at styresmaktene legg til rette for utvikling i næringa. Det samla nivået på tilskot til reiselivsføremål (231,5 millionar kroner) blir vidareført i budsjettforslaget. Vi meiner at med dei muligheiter vi ser til ytterlegare vekst innanfor næringa burde tilskotet vorte auka, og særleg knytt til marknadsføring av Norge.

Det er fleire positive forslag i budsjettet når det gjeld skogbruket som oppgradering og nybygging av skogsbilvegar og kaianlegg, og til klimatiltak og strategisatsing på bioøkonomi. Vi meiner likevel dette er for svakt. Vi etterlyser oppfølging av vedtaket Stortinget gjorde om ei skattekredittordning for skogeigarar som vil investera i skogindustri. Og vi etterlyser oppfølging av vedtaket om fritak for el-avgift for treforedlingsbedrifter som deltar i program for energieffektivisering.

Regjeringa kuttar hardt i programmet DEMO2000 som har som føremål å kvalifisera norsk teknologi og bidra til auka teknologieksport frå Norge. Programmet har ein viktig effekt for å styrkja kompetanse og kapasitet i leverandørindustrien. Vi meiner kuttet er svært uheldig, og ber om at nivået på tilskotet blir vidareført. Fellesforbundet er glad for at tilskotet til Norwegian Energy Partners blir auka. Dette er eit viktig tiltak for å bistå leverandør- og utstyrsindustrien i å oppnå tilgang til marknader internasjonalt.

Regjeringa kuttar i løyvingane til CO2-handtering (CCS) med heile 60 prosent. Vi meiner at regjeringa si haldning til CCS er altfor passiv. Det er særs viktig at Norge er offensive på dette området for å få på plass heilskapleg verdikjede for CO2. Vi er også ueinige i at det blir innført ei CO2-avgift på naturgass i maritim sektor. Det rammar verft og maritime utstyrsleverandørar som no er i gang med å laga nye lågutsleppsskip.

Elles er det fleire positive forslag i budsjettet for næringsutvikling. Vi peikar på Katapultordninga (testanlegg for teknologiar), og at Sintef Raufoss blir innlemma i basisfinansieringsordninga. Og det er positivt at det skjer ei oppfølging når det gjeld havstrategi ved å støtta marine og maritime pilot- og demonstrasjonsprosjekt. Det er også gledeleg at det blir oppretta ei mellombels låne- og garantiordning for kjøp av skip frå verft i Norge, når desse skipa skal brukast i Norge. Det har mangla ei slik ordning, og vi er glade for at den no kjem på plass. Derimot synes vi det er skuffande at tilskotet til Miljøteknologiordninga blir redusert. Søknadsmengda er i dag langt større enn det som vert tildelt. Ramma burde derfor blitt auka.

*Sosial dumping og arbeidslivskriminalitet*

Regjeringa viser til at arbeidslivskriminaliteten aukar i omfang, er blitt grovare og meir samansett. Då er det overraskande at regjeringa ikkje styrkar innsatsen her. Det er ingen auke i tilsynsetatane sine budsjett, og ikkje forslag om oppretting av fleire A-krimentra. Det er også forslag om å avgrensa opplysningsplikta til Sentralskattekontoret for utenlandssaker når det gjeld utanlandske oppdragstakarar med utsendte arbeidstakarar til Norge. Dette blir fremma utan at det blir føreslått å innføra ei registreringsplikt for utanlandske tenesteytarar som utfører oppdrag mellombels i Norge. Fellesforbundet ber Stortinget gå imot regjeringa sitt forslag. Vi ber samtidig om at budsjettet legg opp til å etablera fleire A-krimsentra som ledd i ei opptrapping der alle politidistrikt får slike sentra.

*Skatt*

Regjeringa føreslår å avgrensa frådragsretten for utgifter til kost og losji. Forslaget vil når det får full effekt kunna medføra ei auka skattebyrde for pendlarar på nær 1 milliard kroner. Forslaget vil medføra at storparten av arbeidstakarar som arbeider og bur på ein annan stad enn heimstadadressa vil tapa frådraget. For ein pendlar med gjennomsnittleg arbeidstakarløn i full stilling vil dette fort gje ei skatteskjerping på i storleiken 10 000 kroner. Økonomisk vil det medføra forringa vilkår for pendlarar, og slett ikkje noko godt insitament for å vera fleksibel i arbeidsmarknaden. Vi ber om at Stortinget skrotar forslaget.

For 5. året på rad let regjeringa vera å redusera satsen for inntektsfrådrag for fagforeiningskontingent. Det betyr at frådraget reelt har blitt redusert kvart år. Dersom denne kursen blir vidareført ut denne stortingsperioden betyr det at frådraget i høve til lønsutviklinga er redusert med over 20 prosent sidan 2013. Dette er ikkje akkurat god politikk for å styrkja det organiserte arbeidslivet.

Regjeringa føreslår å gradvis fjerna eigedomsskatten på arbeidsmaskiner m.v. innan 2023. Dette er eit prinsipp vi støttar. Denne skatten verkar for tilfeldig i dag, og det er ikkje riktig at utstyr som går med i produksjon skal vera grunnlag for eigedomsskatt. Likearta bedrifter i ulike kommunar kan få ganske ulik skatt etter korleis den blir fastsett frå kommune til kommune. Grunnlaget for å svara slik skatt bør vera så lik som mogeleg. Vi ber likevel komiteen vurdera om definisjonen av arbeidsmaskiner er for vid. Nettanlegg vil blant anna bli omfatta av fritaket, noko vi set spørsmålsteikn ved om kan vera riktig.

Momsen på tenester som i dag har låg sats blir føreslått heva frå 10 til 12 prosent. Vi er ikkje imot at avgifter blir justert ut frå økonomisk utvikling og fellesskapets behov for inntekter. Men forslaget verkar uforutseieleg for dei bedrifter som på kort sikt ikkje kan dekka denne meirkostnaden på pris. Dette vil bl.a. ramma distriktshotell med små marginar. Vi meiner derfor at ein bør utsetja iverksetjinga av ei slik heving.

Vi meiner at det er riktig å avvikla skattefritaket for kortidsutleige av eigen bustad (utleige under 30 dagar). Det er ein grei start for å få meir likeverdig skattlegging av utleige for overnatting. Men framleis vil det vera slik at det er opptil den enkelte utleigar å melda inn inntekt og opp til skattevesenet å kontrollera. Vi meiner at alle plattformeigarar (slik som Uber, Airbnb osb.) må vera pliktige til å melda inn og ein føresetnad for å driva i Norge.

*Pressestøtta*

Regjeringa føreslår igjen kutt i pressestøtta. Dette er uheldig i ei tid med sterkt press på tradisjonelle media. Netto er det eit forslag på reduksjon med 18,7 millionar kroner. Vi ber om at dette kuttet ikkje blir vedteke.

*Frivillig arbeid*

Frivillig arbeid og frivillige organisasjonar er også ein del av den norske modellen. Mykje godt samfunnsarbeid skjer i det frivillige. Vi meiner derfor det blir feil å redusera støtta til frivillig arbeid slik det er lagt opp til i budsjettforslaget.

Med venleg helsing

**Fellesforbundet**

|  |  |
| --- | --- |
| Jørn Eggum | Norvald Mo |

*(sign.)* *(sign.)*

*Dette brevet er elektronisk godkjent i Fellesforbundet og har derfor ingen signatur.*